ՀԻՄՆԱՎՈՐՈՒՄ

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2016-2025 ԹՎԱԿԱՆՆԵՐԻ ՏԱՐԱԾՔԱՅԻՆ ԶԱՐԳԱՑՄԱՆ ՌԱԶՄԱՎԱՐՈՒԹՅԱՆԸ ՀԱՎԱՆՈՒԹՅՈՒՆ ՏԱԼՈՒ ՄԱՍԻՆ» ԱՐՁԱՆԱԳՐԱՅԻՆ ՈՐՈՇՄԱՆ ՆԱԽԱԳԾԻ

1. Անհրաժեշտությունը

 Նախագծի ընդունումը պայմանավորված է ՀՀ տարածքների մրցունակությունը բարձրացնելու և Հայաստանի մարզերի միջև առկա անհամաչափությունները մեղմելու անհրաժեշտությամբ:

2. Ընթացիկ իրավիճակը և խնդիրները

ՀՀ կառավարությունը 2011 թվականին ընդունել է ՀՀ տարածքային զարգացման հայեցակարգը: Այն սահմանել է համաձայնեցված և առաջնահերթություն հանդիսացող:

 ՏԶ հայեցակարգի հիմնական նպատակները համահունչ են ՀՀ 2014-2025թթ. Հեռանկարային զարգացման ռազմավարության հիմնական գերակայություններին` զբաղվածության ընդլայնում, մարդկային կապիտալի զարգացում, սոցիալական ապահովության համակարգի բարելավում և պետական կառավարման համակարգի ինստիտուցիոնալ արդիականացում, որոնք իրենց հերթին համահունչ են նաև ԵՄ 2020թ. ռազմավարության թեմատիկ նպատակներին:

Այդ նպատակներին հասնելու քաղաքականության տեսանկյունից հիմնական մարտահրավերներից է ***տարածքային զարգացման համակողմանի ռազմավարության մշակումը, դրա իրականացումն ապահովող Տարածքային զարգացման գործողությունների պլանի (ՏԶԳՊ) առաջադրումը***:

Այդ պլանի մեջ կարտացոլվեն երկու կարևոր նպատակներին հասնելու, այն է` տարածքների մրցունակությունը բարձրացնելու և Հայաստանի մարզերի միջև առկա անհամաչափությունները մեղմելու համար անհրաժեշտ հիմնական գործողությունները:

 3. Տվյալ բնագավառում իրականացվող քաղաքականությունը

 Ռազմավարական տեսանկյունից տարածքային զարգացման արդյունքը կգնահատվի երեք ընդհանուր, սակայն հստակ ու չափելի հետևյալ ցուցանիշներով`

1. 2017 թվականին Հայաստանի Հանրապետությունը կունենա տարածքային զարգացման քաղաքականության իրականացման մեկ ընդհանուր` Տարածքային զարգացման գործառնական ծրագիր (ՏԶԳԾ), որը հիմք կհանդիսանա ՏԿԶՆ բյուջետային ծրագրերի նախապատրաստման և տարածքային զարգացման նպատակներով արտաքին աղբյուրներից բյուջետային աջակցության ստացման համար։

2.. 2025թ.-ի դրությամբ առանձին վերցված յուրաքանչյուր մարզում մեկ շնչի հաշվով ՀՆԱ-ն կգերազանցի մեկ շնչի հաշվով ՀՆԱ-ի միջին հանրապետական ցուցանիշի 60 %-ը և մեկ շնչի հաշվով ՀՆԱ-ի 70%-ից ցածր կգտնվի մարզերի բնակչության ոչ ավել քան 30%-ը ։

3. 2025թ.-ի դրությամբ բոլոր մարզերում միջին մասնագիտական և բարձրագույն կրթություն ունեցողների, ոչ գյուղատնտեսական ֆորմալ զբաղվածների և ակտիվ ձեռնարկությունների թվաքանակը կաճի առնվազն 10 տոկոսով` համեմատած 2014 թվականի հետ:

1. Կարգավորման նպատակը և բնույթը

 ՏԶՌ ընդհանուր նպատակը բոլոր մարզերի տնտեսական ու սոցիալական, տարածքային համաչափ և կայուն զարգացման խթանումն է` հաշվի առնելով առանձին մարզերի կարիքներն ու ռեսուրսները։ Այս ընդհանուր նպատակի բաղադրիչներն են` տարածքների մրցունակության բարձրացումը` հիմք ընդունելով վերջիններիս ներքին պոտենցիալը, տարածքային համաչափության ապահովումը` հատուկ ուշադրություն դարձնելով թույլ զարգացած տարածքների (հեռավոր, բարձր լեռնային, սահմանամերձ), ինչպես նաև ռեսուրսների կայուն օգտագործման վրա և տարածքային զարգացման քաղաքականության ու գործելակերպերի բարելավումը զարգացման պլանավորման ու իրականացման գործընթացներում` տարածքային ու տեղական դերակատարների առավել ակտիվ մասնակցության ապահովման միջոցով:

5. Նախագծի մշակման գործընթացում ներգրավված ինստիտուտները և անձիք

 Նախագծի մշակումն իրականացվել է ՀՀ տարածքային կառավարման և զարգացման նախարարության կողմից: Նախագիծը քննարկվել և լրամշակվել է ՀՀ նախարարությունների, մարզպետարանների, ՀԿ-ների, Հանրային խորհրդի և ոլորտում աշխատող միջազգային կազմակերպությունների առաջարկություններին համապատասխան։

6. Ակնկալվող արդյունքը

Ռազմավարության իրականացման պարագայում ակնկալվում է ապահովել տարածքների համաչափ զարգացում, մրցունակության բարձրացում, իրականացվող ծրագրերի համադրում՝ տարածքային զարգացման տեսանկյունից և ԵՄ-ի կողմից ակնկալվող բյուջետային օժանդակության հնարավորություն:

**ՏԵՂԵԿԱՆՔ**

Նախագծի ընդունման առնչությամբ ընդունվելիք այլ իրավական ակտերի նախագծերը կամ դրանց ընդունման անհրաժեշտության բացակայության մասին

«Հայաստանի Հանրապետության 2016-2025 թվականների տարածքային զարգացման ռազմավարությանը հավանություն տալու մասին» արձանագրային որոշման նախագծի ընդունման առնչությամբ այլ իրավական ակտերում փոփոխություններ և/կամ լրացումներ կատարելու անհրաժեշտություն չկա:

**ՏԵՂԵԿԱՆՔ**

Իրավական ակտն ընդունելու կապակցությամբ պետական բյուջեում կամ տեղական ինքնակառավարման մարմինների բյուջեներում ծախսերի և եկամուտների էական ավելացումների կամ նվազեցումների մասին

«Հայաստանի Հանրապետության 2016-2025 թվականների տարածքային զարգացման ռազմավարությանը հավանություն տալու մասին» արձանագրային որոշման ընդունման կապակցությամբ Հայաստանի Հանրապետության պետական բյուջեում ծախսերի և եկամուտների էական ավելացումներ կամ նվազեցումներ չեն սպասվում: